作者:孫魴
標題:題梅嶺泉
內容:梅嶺舊聞傳，林亭勢峞然。登臨真不易，幽勝恐無先。楚野平千里，吳江曲一邊。標形都大別，洞府豈知焉。飛閣橫空去，征帆落面前。南雄雉堞峻，北壯鳳臺連。爛熳三春媚，參差百卉妍。風桃諸處錦，洛竹半溪煙。燕入晴梁語，鶯從暖穀遷。石根朝靄碧，簾際晚霞鮮。徑柳行難約，庭莎醉好眠。清明時更異，造化意疑偏。不獨宜韶景，尤須看暑天。藥苗繁似結，蘿蔓猛如編。珠亞垂枝果，冰澄汲井泉。粉牆蜩蛻落，丹檻雀雛顛。炎氣微茫覺，清飆左右穿。雲峰從勃起，葵葉豈勞扇。又見秋天麗，渾將夏日懸。紅bW著霜樹，香老臥池邊。菱芡誰鋪繡，莓苔自學錢。暗蟲依砌響，明月逗簾圓。小砌滋新菊，高軒噪暮蟬。雨聲寒颯颯，雁影曉聯聯。釋此何堪玩，深冬更可憐。窗中看短景，樹裡見重川。岡阜分明出，杉松氣概全。謳成白雪曲，吟是早梅篇。創制誰人解，根基太守賢。或時留皂蓋，盡日簇華筵。誰詠憂黎庶，狂遊泥管絃。交加豐玉食，來去迸金船。侍從非常客，俳諧像列仙。畫旗張赫奕，妖妓舞嬋娟。罷宴心猶戀，將歸興尚牽。只應愁逼夜，寧厭賞經年。孤賤今何幸，躋攀奈有緣。展眉驚豁達，徐步喜周旋。諷詠雖知苦，推功靡極玄。聊書四十韻，甘責未精專。